LIETUVOS RESPUBLIKOS VERTYBINIŲ POPIERIŲ KOMISIJA

NUTARIMAS

DĖL LIETUVOS RESPUBLIKOS VERTYBINIŲ POPIERIŲ KOMISIJA 2004 M. BIRŽELIO 10 D. NUTARIMO NR. 8 „DĖL LIETUVOS RESPUBLIKOS VERTYBINIŲ POPIERIŲ KOMISIJA 1998 M. LAPKRIČIO 13 D. NUTARIMO NR. 33 „DĖL PRANEŠIMŲ TVARKOS APIE EMITENTO VADOVŲ, SAVO VARDU SUDARIUSIŲ SANDORIUS DĖL EMITENTO, KURIO VADOVAIS JIE YRA, VERTYBINIŲ POPIERIŲ“ PAKEITIMO“ PAKEITIMO

2007 m. kovo 8 d. Nr. 1K-9

Vilnius

Lietuvos Respublikos vertybinių popierių komisija nutaria:

1. Pakeisti Emitentų vadovų pranešimų apie sandorius dėl emitento vertybinių popierių taisykles, patvirtintas Lietuvos Respublikos vertybinių popierių komisijos 2004 m. birželio 10 d. nutarimu Nr. 8 „Dėl Lietuvos Respublikos vertybinių popierių komisijos 1998 m. lapkričio 13 d. nutarimo Nr. 33 „Dėl pranešimų tvarkos apie emitento vadovų, savo vardu sudariusių sandorius dėl emitento, kurio vadovais jie yra, vertybinių popierių“ pakeitimo“ (Žin., 2004, Nr. 97-3623; 2006, Nr. 29-1038), ir išdėstyti jas nauja redakcija (pridedama).

2. Nustatyti, kad iki Centrinės reglamentuojamos informacijos bazės sukūrimo informacija apie emitento vadovo sandorius dėl emitento vertybinių popierių bus skelbiama Lietuvos Respublikos vertybinių popierių komisijos interneto tinklalapyje. Emitentas, gavęs emitento vadovo pranešimą apie sandorius dėl emitento vertybinių popierių, per tris prekybos dienas turi jį nuskaityti ir elektroniniu būdu pateikti Lietuvos Respublikos vertybinių popierių komisijai.

VERTYBINIŲ POPIERIŲ

KOMISIJOS PIRMININKĖ	VILIJA NAUSĖDAITĖ

PATVIRTINTA

Lietuvos Respublikos vertybinių popierių

komisijos 2004 m. birželio 10 d. nutarimu

Nr. 8 (Lietuvos Respublikos vertybinių

popierių komisijos 2007 m. kovo 8 d. nutarimo

Nr. 1K-9 redakcija)

EMITENTŲ VADOVŲ PRANEŠIMŲ APIE SANDORIUS DĖL EMITENTO VERTYBINIŲ POPIERIŲ TAISYKLĖS

I. BENDROSIOS NUOSTATOS

1. Emitentų vadovų pranešimų apie sandorius dėl emitento vertybinių popierių taisyklės (toliau – Taisyklės) nustato emitentų vadovų ir su jais glaudžiai susijusių asmenų pranešimų apie sandorius dėl emitento vertybinių popierių ir išvestinių ar kitų su tais vertybiniais popieriais susietų finansinių priemonių (toliau – vertybiniai popieriai) formą, turinį, pateikimo Vertybinių popierių komisijai (toliau – Komisija) ir emitentui tvarką, taip pat pranešimuose pateiktos informacijos atskleidimo visuomenei tvarką.

2. Šios Taisyklės taikomos emitentams, kurių vertybiniais popieriais leista prekiauti Lietuvos Respublikoje ar kitoje valstybėje narėje esančiose ar veikiančiose reguliuojamose rinkose arba dėl kurių įtraukimo į tokias rinkas yra kreiptasi, ir jų vadovams. Šiose Taisyklėse emitentui nustatytos teisės ir pareigos taip pat taikomos asmenims, kurie kreipėsi dėl vertybinių popierių įtraukimo į prekybą reguliuojamoje rinkoje be emitento sutikimo.

3. Taisyklių teisinis pagrindas yra Lietuvos Respublikos finansinių priemonių rinkų įstatymo (Žin., 2007, Nr. 17-627) 62 straipsnis.

4. Šios Taisyklės skirtos įgyvendinti:

4.1. 2003 m. sausio 28 d. Europos Parlamento ir Tarybos direktyvą 2003/6/EB dėl prekybos vertybiniais popieriais, pasinaudojant viešai neatskleista informacija, ir manipuliavimo rinka (piktnaudžiavimo rinka) (OL 2004 m. specialusis leidimas, 6 skyrius, 4 tomas, p. 367);

4.2. 2004 m. balandžio 29 d. Europos Komisijos direktyvą 2004/72/EB, įgyvendinančią Europos Parlamento ir Tarybos direktyvą 2003/6/EB dėl prekybos vertybiniais popieriais, pasinaudojant viešai neatskleista informacija, ir manipuliavimo rinka (piktnaudžiavimo rinka) (OL 2004 m. specialusis leidimas, 6 skyrius, 7 tomas, p. 413).

5. Taisyklėse vartojamos sąvokos:

5.1. Emitento vadovas:

5.1.1. Bendrovės vadovas, valdybos narys, stebėtojų tarybos narys;

5.1.2. Kitas emitento darbuotojas, turintis nuolatinę teisę gauti viešai neatskleistą informaciją, tiesiogiai ar netiesiogiai susijusią su emitentu, ir priimti sprendimus, lemiančius emitento ar jo veiklos pokyčius.

5.2. Su emitento vadovu glaudžiai susiję asmenys:

5.2.1. Sutuoktinis ar sugyventinis, su kuriuo įstatymų nustatyta tvarka įregistruota partnerystė;

5.2.2. Išlaikomi vaikai ir įvaikiai;

5.2.3. Kiti asmenys, kurie sandorio sudarymo dieną gyvena su emitento vadovu ne mažiau kaip 1 metus;

5.2.4. Juridinis asmuo, kurio vadovas yra 5.1.1, 5.1.2, 5.2.1–5.2.3 punktuose nurodytas asmuo arba kuris yra tokio asmens kontroliuojamas, arba yra įsteigtas tokio asmens naudai, arba kurio ekonominiai interesai yra tolygūs tokio asmens ekonominiams interesams.

6. Kitos šiose Taisyklėse vartojamos sąvokos turi tokią pačią prasmę kaip Lietuvos Respublikos vertybinių popierių įstatyme (Žin., 2007, Nr. 17-626) ir Lietuvos Respublikos finansinių priemonių rinkų įstatyme.

II. PRANEŠIMO TURINYS IR PATEIKIMO TVARKA

7. Emitento vadovas, taip pat su juo glaudžiai susijęs asmuo pranešimą apie savo sąskaita sudarytus sandorius dėl emitento vertybinių popierių privalo pateikti Komisijai ir emitentui.

8. Pranešimas Komisijai ir emitentui turi būti pateikiamas nedelsiant, bet ne vėliau kaip per keturias prekybos dienas nuo sandorio sudarymo. Prekybos dienoms nustatyti taikomas Lietuvos Respublikoje veikiančio reguliuojamos rinkos operatoriaus interneto tinklalapyje skelbiamas prekybos dienų kalendorius.

9. Pranešimas turi būti pateiktas raštu pagal šių Taisyklių priede pateiktą formą. Emitentui pateikiamame pranešime asmens kodo nurodyti nereikia.

10. Pranešime turi būti nurodyta:

10.1. Vardas, pavardė, asmens kodas, pareigos;

10.2. Priežastis, įpareigojanti pranešti (asmens kategorija);

10.3. Emitento pavadinimas, buveinės adresas, įmonės kodas;

10.4. Vertybinių popierių pavadinimas, klasė, ISIN kodas;

10.5. Sandorio tipas (įgijimas ar netekimas);

10.6. Sandorio rūšis (pirkimas-pardavimas, mainai, dovanojimas, paveldėjimas, atsiskaitymas už įsiskolinimą, atpirkimo sandoris, VP skolinimas ir kt.);

10.7. Sandorio sudarymo data ir vieta;

10.8. Vertybinių popierių kaina ir skaičius;

10.9. Sandorio vertė;

10.10. Atsiskaitymo forma (pinigai, vertybiniai popieriai, kitas turtas ir t. t.).

11. Emitentas, gavęs šių Taisyklių 7 punkte nurodytą pranešimą, ne vėliau kaip per tris prekybos dienas turi viešai paskelbti pranešime pateiktą informaciją ir įdėti ją į Centrinę reglamentuojamos informacijos bazę. Šios informacijos viešam skelbimui ir saugojimui mutatis mutandis yra taikomos Lietuvos Respublikos vertybinių popierių įstatymo 28 straipsnio nuostatos.

12. Jei sandoris neįvykdomas, netinkamai įvykdomas, nutraukiamas ar pakeičiamas iš esmės, pranešimą pateikęs asmuo nedelsdamas, bet ne vėliau kaip per keturias prekybos dienas nuo tada, kai sužinojo ar privalėjo sužinoti apie minėtų aplinkybių įvykimą, privalo pateikti Komisijai ir emitentui naują pranešimą, kuriame turi būti nurodytas pradinis (keičiamas) pranešimas ir pateikiami nauji, tikrovę atitinkantys duomenys, taip pat nurodomos patikslinto pranešimo pateikimo priežastys. Emitentas, gavęs tokį pranešimą, privalo atlikti šių Taisyklių 11 punkte nurodytus veiksmus.

______________

Emitentų vadovų pranešimų apie sandorius dėl

emitento vertybinių popierių taisyklių

priedas

____________________________

(pranešimo data)

Pranešimas apie vadovo sandorį(-ius) dėl emitento vertybinių popierių

_____________________________________________________________

_____________________________________________________________

(pranešėjo vardas, pavardė, asmens kodas, pareigos arba emitento

vadovas, su kuriuo pranešėjas susijęs)

_____________________________________________________________

_____________________________________________________________

(emitento pavadinimas, įmonės kodas, buveinės adresas)

VP pavadinimas, klasė, ISIN kodas	VP skaičius, vnt.	VP kaina, Lt	Bendra sandorio vertė, Lt	Sandorio tipas (įgijimas ar netekimas)	Sandorio rūšis	Sandorio sudarymo data	Sandorio vieta *	Atsiskaitymo forma	Asmens kategorija**

Emitento vadovas

________________________________

(vardas ir pavardė) (parašas)

ir (arba) vertybinių popierių apskaitą tvarkantis asmuo

________________________________

(vardas ir pavardė) (parašas)

* AUTO – reguliuojamoje rinkoje sudarytas automatinio įvykdymo sandoris;

TS – reguliuojamoje rinkoje sudarytas tiesioginis sandoris;

XOFF – už reguliuojamos rinkos ribų sudarytas sandoris.

** Pildant formos skiltį „Asmens kategorija“, reikia nurodyti skaičių, identifikuojantį asmenį:

1. Emitento vadovas (kaip nustatyta Taisyklių 5.1 punkte):

1.1. Bendrovės vadovas;

1.2. Valdybos narys;

1.3. Stebėtojų tarybos narys;

1.4. Kitas darbuotojas.

2. Su emitento vadovu glaudžiai susijęs asmuo (kaip nustatyta Taisyklių 5.2 punkte):

2.1. Sutuoktinis, sugyventinis;

2.2. Vaikas, įvaikis;

2.3. Kitas asmuo;

2.4. Juridinis asmuo.

______________